**Eşti sărbătoarea mea cotidiană**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- O frunz-ai fost, plutind în vânt,

Arcuș ce mângâie vioara

Și versuri în poem sau cânt,

Mi-ai fost în iarnă primăvara.

Ai rătăcit cu fulgi pribegi

Printre ninsorile haine,

Te-au colindat și prinți, și regi,

Dar ai rămas mereu cu mine.

Trec clipele, se duc ușor,

În suflet port ca pe-o dovadă

Un an ce trece cu mult dor,

Altul ce vine cu zăpadă.

- Ai fost zefir în nopţi de dor,

O adiere de speranţă

Care-mi aşterne sub picior

Un început timid. Restanţă

Atâtor veri le-am datorat

Şi-atâtor vise fără tine

În care mersul şchiopătat,

Nesiguranţa mâinii fine

Trădau o teamă sau mai mult

O dureroasă aşteptare,

Dar azi colindul ţi-l ascult

Şi orice zi-i o sărbătoare.

Ioan Grigoraș Liliana Trif